CELEX: 52022DC0618
Language: mt
Date: 2022-05-23 00:00:00
Title: Rakkomandazzjoni għal RAKKOMANDAZZJONI TAL-KUNSILL dwar il-Programm Nazzjonali ta’ Riforma tal-Lussemburgu tal-2022 u li tagħti l-opinjoni tal-Kunsill dwar il-Programm ta’ Stabbiltà tal-Lussemburgu tal-2022

IL-KUMMISSJONI EWROPEA
            Brussell, 23.5.2022
            COM(2022) 618 final
            
            Rakkomandazzjoni għal
            RAKKOMANDAZZJONI TAL-KUNSILL
            dwar il-Programm Nazzjonali ta’ Riforma tal-Lussemburgu tal-2022 u li tagħti l-opinjoni tal-Kunsill dwar il-Programm ta’ Stabbiltà tal-Lussemburgu tal-2022
            {SWD(2022) 618 final} - {SWD(2022) 640 final}
            
               
         
         
            
               Rakkomandazzjoni għal
            
            
               RAKKOMANDAZZJONI TAL-KUNSILL
            
            
               dwar il-Programm Nazzjonali ta’ Riforma tal-Lussemburgu tal-2022 u li tagħti l-opinjoni tal-Kunsill dwar il-Programm ta’ Stabbiltà tal-Lussemburgu tal-2022
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
            
            
               Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika
                  1
               , u b’mod partikolari l-Artikolu 5(2) tiegħu,
            
            
               Wara li kkunsidra r-rakkomandazzjoni tal-Kummissjoni Ewropea,
            
            
               Wara li kkunsidra r-riżoluzzjonijiet tal-Parlament Ewropew,
            
            
               Wara li kkunsidra l-konklużjonijiet tal-Kunsill Ewropew,
            
            
               Wara li kkunsidra l-opinjoni tal-Kumitat tal-Impjiegi,
            
            
               Wara li kkunsidra l-opinjoni tal-Kumitat Ekonomiku u Finanzjarju,
            
            
               Wara li kkunsidra l-opinjoni tal-Kumitat tal-Protezzjoni Soċjali,
            
            
               Wara li kkunsidra l-opinjoni tal-Kumitat tal-Politika Ekonomika
            
            
               Billi:
            
            
               (1)Ir-Regolament (UE) 2021/241 tal-Parlament Ewropew u tal-Kunsill
                  2
               , li stabbilixxa l-Faċilità għall-Irkupru u r-Reżiljenza, daħal fis-seħħ fid-19 ta’ Frar 2021. Il-Faċilità għall-Irkupru u r-Reżiljenza tipprovdi sostenn finanzjarju għall-implimentazzjoni ta’ riformi u investiment, li jinvolvi impuls fiskali ffinanzjat mill-Unjoni. Hija tikkontribwixxi għall-irkupru ekonomiku u għall-implimentazzjoni ta’ riformi u investiment sostenibbli u li jsaħħu t-tkabbir, b’mod partikolari għall-promozzjoni tat-tranżizzjoni ekoloġika u diġitali, filwaqt li ssaħħaħ ir-reżiljenza u t-tkabbir potenzjali tal-ekonomiji tal-Istati Membri. Tgħin ukoll biex jissaħħu l-finanzi pubbliċi sostenibbli u tingħata spinta lit-tkabbir u l-ħolqien tal-impjiegi fuq perjodu medju u twil ta’ żmien. Il-kontribuzzjoni finanzjarja massima għal kull Stat Membru permezz tal-Faċilità għall-Irkupru u r-Reżiljenza [ġiet] aġġornata fi [XX] ta’ Ġunju 2022, f’konformità mal-Artikolu 11(2) tar-Regolament (UE) 2021/241.
            
            
               (2)Fl-24 ta’ Novembru 2021, il-Kummissjoni adottat l-Istħarriġ Annwali dwar it-Tkabbir Sostenibbli, li ta bidu għas-Semestru Ewropew tal-2022 għall-koordinazzjoni tal-politika ekonomika. Hija ħadet kont debitu tal-impenn konġunt affermat mill-ġdid tas-Summit Soċjali ta’ Porto ta’ Mejju 2021 biex tkompli timplimenta l-Pilastru Ewropew tad-Drittijiet Soċjali pproklamat mill-Parlament Ewropew, mill-Kunsill u mill-Kummissjoni fis-17 ta’ Novembru 2017. Il-Kunsill Ewropew approva l-prijoritajiet tal-Istħarriġ Annwali dwar it-Tkabbir Sostenibbli tal-2022 fil-25 ta’ Marzu 2022. Fl-24 ta’ Novembru 2021, fuq il-bażi tar-Regolament (UE) Nru 1176/2011, il-Kummissjoni adottat ukoll ir-Rapport dwar il-Mekkaniżmu ta' Twissija, li fih hija ma identifikatx lil-Lussemburgu bħala wieħed mill-Istati Membri li dwaru kienet meħtieġa analiżi fil-fond
                  3
               . Fl-istess data, il-Kummissjoni adottat ukoll rakkomandazzjoni għal rakkomandazzjoni tal-Kunsill dwar il-politika ekonomika taż-Żona tal-Euro, li ġiet adottata fil-5 ta’ April 2022 mill-Kunsill, kif ukoll il-proposta għar-Rapport Konġunt dwar l-Impjiegi tal-2022 li janalizza l-implimentazzjoni tal-Linji Gwida dwar l-Impjiegi u l-prinċipji tal-Pilastru Ewropew tad-Drittijiet Soċjali, li ġiet adottata mill-Kunsill fl-14 ta’ Marzu 2022.
            
            
               (3)L-invażjoni tal-Ukrajna mir-Russja, wara l-pandemija globali, biddlet b’mod sinifikanti l-kuntest ġeopolitiku u ekonomiku. L-impatt tal-invażjoni fuq l-ekonomiji tal-Istati Membri nħass pereżempju permezz ta’ prezzijiet ogħla tal-enerġija u tal-ikel u prospetti ta’ tkabbir aktar dgħajfa. Il-prezzijiet ogħla tal-enerġija huma partikolarment ta’ piż fuq l-unitajiet domestiċi l-aktar vulnerabbli, li jesperjenzaw faqar enerġetiku jew li jinsabu f’riskju ta’ faqar enerġetiku. L-UE qed tara wkoll influss bla preċedent ta’ nies li qed jaħarbu mill-Ukrajna. F’dan il-kuntest, fl-4 ta’ Marzu 2022, id-Direttiva dwar il-Protezzjoni Temporanja ġiet attivata
                  4
                għall-ewwel darba, u tat lill-persuni spostati mill-Ukrajna d-dritt li jibqgħu legalment fl-UE, kif ukoll aċċess għall-edukazzjoni u t-taħriġ, is-suq tax-xogħol, il-kura tas-saħħa, l-akkomodazzjoni u l-assistenza soċjali.
            
            
               (4)B’kont meħud tas-sitwazzjoni ekonomika u ġeopolitika li qed tinbidel malajr, is-Semestru Ewropew jerġa’ jibda l-koordinazzjoni wiesgħa tiegħu tal-politika ekonomika u tal-impjiegi fl-2022, filwaqt li jevolvi f’konformità mar-rekwiżiti ta’ implimentazzjoni tal-Faċilità għall-Irkupru u r-Reżiljenza, kif deskritt fl-Istħarriġ Annwali dwar it-Tkabbir Sostenibbli tal-2022. L-implimentazzjoni tal-pjanijiet adottati għall-irkupru u r-reżiljenza hija essenzjali għall-kisba tal-prijoritajiet tal-politika taħt is-Semestru Ewropew, billi l-pjanijiet jindirizzaw ir-rakkomandazzjonijiet speċifiċi għall-pajjiż rilevanti jew subsett sinifikanti minnhom maħruġa fiċ-ċikli tas-Semestru tal-2019 u l-2020. Ir-rakkomandazzjonijiet speċifiċi għall-pajjiż tal-2019 u tal-2020 jibqgħu ugwalment rilevanti wkoll għall-pjanijiet għall-irkupru u r-reżiljenza riveduti, aġġornati jew emendati f’konformità mal-Artikoli 14, 18 u 21 tar-Regolament (UE) 2021/241, flimkien ma’ kwalunkwe rakkomandazzjoni speċifika għall-pajjiż maħruġa sad-data tal-preżentazzjoni tal-pjan modifikat. 
            
            
               (5)Il-Klawżola Liberatorja Ġenerali ilha attiva minn Marzu 2020
                  5
               . Fil-Komunikazzjoni tagħha tat-3 ta’ Marzu 2021
                  6
               , il-Kummissjoni tat il-fehma tagħha li d-deċiżjoni dwar id-diżattivazzjoni jew it-tkomplija tal-applikazzjoni tal-klawżola liberatorja ġenerali jenħtieġ li tittieħed bħala valutazzjoni ġenerali tal-istat tal-ekonomija, bil-livell tal-attività ekonomika fl-UE jew fiż-Żona tal-Euro mqabbel mal-livelli ta’ qabel il-kriżi (tmiem l-2019) bħala kriterju kwantitattiv ewlieni. Inċertezza akbar u riskji negattivi qawwija għall-perspettiva ekonomika fil-kuntest tal-gwerra fl-Ewropa, żidiet bla preċedent fil-prezzijiet tal-enerġija u disturbi kontinwi fil-katina tal-provvista jiġġustifikaw l-estensjoni tal-klawżola liberatorja ġenerali tal-Patt ta’ Stabbiltà u Tkabbir sal-2023.
            
         
         
            
               (6)Skont l-approċċ fl-opinjoni tal-Kunsill tat-18 ta’ Ġunju 2021 dwar il-Programm ta’ Stabbiltà tal-2021, il-pożizzjoni fiskali bħalissa titkejjel l-aħjar bħala l-bidla fin-nefqa primarja (netta minn miżuri ta’ dħul diskrezzjonarji), bl-esklużjoni tal-miżuri temporanji ta’ emerġenza relatati mal-kriżi tal-COVID-19 iżda inkluża n-nefqa ffinanzjata minn appoġġ mhux ripagabbli (għotjiet) mill-Faċilità għall-Irkupru u r-Reżiljenza u fondi oħra tal-UE, meta mqabbla mat-tkabbir potenzjali fuq terminu medju
                  7
               . Lil hinn mill-pożizzjoni fiskali kumplessiva, sabiex jiġi vvalutat jekk il-politika fiskali nazzjonali hijiex prudenti u jekk il-kompożizzjoni tagħha twassalx għal irkupru sostenibbli konsistenti mat-tranżizzjonijiet ekoloġiċi u diġitali, tingħata wkoll attenzjoni lill-evoluzzjoni tan-nefqa kurrenti primarja ffinanzjata nazzjonalment
                  8
                (netta minn miżuri ta’ dħul diskrezzjonali u bl-esklużjoni ta’ miżuri ta’ emerġenza temporanji relatati mal-kriżi tal-COVID-19) u lill-investiment.
            
            
               (7)Fit-2 ta’ Marzu 2022, il-Kummissjoni adottat Komunikazzjoni li tipprovdi gwida wiesgħa għall-politika fiskali fl-2023, bil-għan li tappoġġa t-tħejjija tal-Programmi ta’ Stabbiltà u Konverġenza tal-Istati Membri u b’hekk issaħħaħ il-koordinazzjoni tal-politika
                  9
               . Il-Kummissjoni nnotat li, fuq il-bażi tal-prospettiva makroekonomika tat-tbassir tax-xitwa 2022, it-tranżizzjoni minn pożizzjoni fiskali ta’ appoġġ aggregata fl-2020-2022 għal pożizzjoni fiskali aggregata ġeneralment newtrali tidher xierqa fl-2023, filwaqt li tinsab lesta li tirreaġixxi għas-sitwazzjoni ekonomika li qed tevolvi. Il-Kummissjoni ħabbret li r-rakkomandazzjonijiet fiskali għall-2023 għandhom ikomplu jiddifferenzjaw bejn l-Istati Membri u jqisu l-effetti konsegwenzjali possibbli bejn il-pajjiżi. Il-Kummissjoni stiednet lill-Istati Membri biex jirriflettu l-gwida fil-Programmi ta’ Stabbiltà u Konverġenza tagħhom. Il-Kummissjoni impenjat ruħha li timmonitorja mill-qrib l-iżviluppi ekonomiċi u taġġusta l-gwida politika tagħha kif meħtieġ u mhux aktar tard fil-pakkett tagħha tar-rebbiegħa tas-Semestru tal-aħħar ta’ Mejju 2022.
            
            
               (8)Fir-rigward tal-gwida fiskali pprovduta fit-2 ta’ Marzu 2022, ir-rakkomandazzjonijiet fiskali għall-2023 iqisu l-perspettiva ekonomika li marret għall-agħar, l-inċertezza akbar u aktar riskji negattivi, u l-inflazzjoni ogħla meta mqabbla mat-tbassir tax-xitwa. Fid-dawl ta’ dawn il-kunsiderazzjonijiet, ir-rispons fiskali għandu jespandi l-investiment pubbliku għat-tranżizzjoni ekoloġika u diġitali u għas-sigurtà tal-enerġija, u jsostni l-kapaċità tal-akkwist tal-unitajiet domestiċi l-aktar vulnerabbli sabiex jittaffa l-impatt taż-żieda fil-prezz tal-enerġija u jgħin biex jiġu limitati l-pressjonijiet inflazzjonarji mill-effetti sekondarji permezz ta’ miżuri mmirati u temporanji; il-politika fiskali għandha tibqa’ aġli sabiex taġġusta għaċ-ċirkostanzi li qed jevolvu b’mod rapidu, u tkun differenzjata bejn il-pajjiżi skont is-sitwazzjoni fiskali u ekonomika tagħhom, inkluż fir-rigward tal-esponiment għall-kriżi u l-influss ta’ persuni spostati mill-Ukrajna.
            
            
               (9)Fit-30 ta’ April 2021, il-Lussemburgu ppreżenta l-pjan nazzjonali tagħha għall-irkupru u r-reżiljenza lill-Kummissjoni, f’konformità mal-Artikolu 18(1) tar-Regolament (UE) 2021/241. Skont l-Artikolu 19 tar-Regolament (UE) 2021/241, il-Kummissjoni vvalutat ir-rilevanza, l-effettività, l-effiċjenza u l-koerenza tal-pjan għall-irkupru u r-reżiljenza, (recovery and resilience plan, RRP) f’konformità mal-linji gwida tal-valutazzjoni tal-Anness V ta’ dak ir-Regolament. Fit-13 ta’ Lulju 2021, il-Kunsill adotta d-Deċiżjoni tiegħu dwar l-approvazzjoni tal-valutazzjoni tal-pjan għall-irkupru u r-reżiljenza għal-Lussemburgu
                  10
               . Ir-rilaxx tal-pagamenti parzjali jiddependi fuq deċiżjoni mill-Kummissjoni, meħuda f’konformità mal-Artikolu 24(5) tar-Regolament (UE) 2021/241, li l-Lussemburgu laħaq b’mod sodisfaċenti l-istadji importanti u l-miri rilevanti stabbiliti fid-Deċiżjoni ta’ Implimentazzjoni tal-Kunsill. It-twettiq sodisfaċenti jippresupponi li l-kisba tal-istadji importanti u l-miri preċedenti ma tkunx treġġgħet lura.
            
            
               (10)Fid-29 ta’ April 2022, il-Lussemburgu ppreżenta l-Programm Nazzjonali ta’ Riforma tal-2022 tiegħu u l-Programm ta’ Stabbiltà tal-2022 tiegħu, f’konformità mal-Artikolu 4 tar-Regolament (KE) Nru 1466/97. Biex jitqiesu l-konnessjonijiet ta’ bejniethom, iż-żewġ programmi ġew ivvalutati flimkien. F’konformità mal-Artikolu 27 tar-Regolament (UE) 2021/241, il-Programm Nazzjonali ta’ Riforma tal-2022 jirrifletti wkoll ir-rappurtar biannwali tal-Lussemburgu dwar il-progress li sar fil-kisba tal-pjan għall-irkupru u r-reżiljenza tagħha.
            
            
               (11)Il-Kummissjoni ppubblikat ir-rapport tal-pajjiż tal-2022 għal-Lussemburgu 
                  11
                fit-23 ta’ Mejju 2022. Hija vvalutat il-progress tal-Lussemburgu fl-indirizzar tar-rakkomandazzjonijiet speċifiċi għall-pajjiż rilevanti adottati mill-Kunsill fl-2019, l-2020 u l-2021, u ħadet kont tal-implimentazzjoni tal-Lussemburgu tal-pjan għall-irkupru u r-reżiljenza, li jibni fuq it-Tabella ta’ Valutazzjoni għall-Irkupru u r-Reżiljenza. Fuq il-bażi ta’ din l-analiżi, ir-rapport tal-pajjiż identifika lakuni fir-rigward ta’ dawk l-isfidi li mhumiex indirizzati jew li huma indirizzati biss parzjalment mill-pjan għall-irkupru u r-reżiljenza, kif ukoll sfidi ġodda u emerġenti, inklużi dawk li jirriżultaw mill-invażjoni tal-Ukrajna mir-Russja. Hija vvalutat ukoll il-progress tal-Lussemburgu fl-implimentazzjoni tal-Pilastru Ewropew tad-Drittijiet Soċjali u fil-kisba tal-miri ewlenin tal-UE dwar l-impjiegi, il-ħiliet u t-tnaqqis tal-faqar, kif ukoll il-progress fil-kisba tal-Għanijiet ta’ Żvilupp Sostenibbli tan-NU.
            
            
               (12)Fl-20 ta’ Lulju 2020, il-Kunsill irrakkomanda lil-Lussemburgu biex jieħu fl-2020 u fl-2021 l-miżuri kollha meħtieġa, f’konformità mal-klawżola liberatorja ġenerali, biex jindirizza b’mod effettiv il-pandemija, isostni l-ekonomija u jappoġġa l-irkupru li jirriżulta. Huwa rrakkomanda wkoll lil-Lussemburgu biex, meta l-kundizzjonijiet ekonomiċi jkunu jippermettu, isegwi politiki fiskali mmirati lejn il-kisba ta’ pożizzjonijiet fiskali prudenti fi żmien medju u li jiżgura s-sostenibbiltà tad-dejn, filwaqt li jissaħħaħ l-investiment. Fl-2021, fuq il-bażi ta’ data vvalidata mill-Eurostat, il-bilanċ tal-gvern estiż tal-Lussemburgu tjieb minn defiċit ta’ 3,4 % tal-PDG fl-2020 għal surplus ta’ 0,9 % fl-2021. Ir-rispons tal-politika fiskali mil-Lussemburgu appoġġa l-irkupru ekonomiku fl-2021, filwaqt li l-miżuri temporanji ta’ appoġġ ta’ emerġenza naqsu minn 2,4 % tal-PDG fl-2020 għal 0,7 % fl-2021. Il-miżuri li ħa l-Lussemburgu fl-2021 kienu konformi mar-Rakkomandazzjoni tal-Kunsill tal-20 ta’ Lulju 2020. Il-miżuri baġitarji diskrezzjonarji adottati mill-gvern fl-2020 u l-2021 kienu temporanji jew imqabbla b’miżuri ta’ tpaċija. Fuq il-bażi ta’ data vvalidata mill-Eurostat, id-dejn tal-gvern estiż kien ta’ 24,4 % tal-PDG fl-2021.
            
            
               (13)Ix-xenarju makroekonomiku li jirfed dawn il-proġettazzjonijiet baġitarji huwa kawt fl-2022 u realistiku minn hemm ’il quddiem. Il-Programm ta’ Stabbiltà tal-2022 jipproġetta li l-PDG reali jiżdied b’1,4 % fl-2022 u bi 2,9 % fl-2023. B’paragun ma’ dan, it-tbassir tar-rebbiegħa 2022 tal-Kummissjoni jipproġetta tkabbir tal-PDG reali ta’ 2,2 % fl-2022 u ta’ 2,7 % fl-2023. Id-differenza ta’ 0,8 punt perċentwali fl-2022 hija prinċipalment dovuta għal aspettattivi ogħla għall-investimenti u kontribuzzjoni pożittiva tal-esportazzjonijiet netti għat-tkabbir tal-PDG reali fit-tbassir tal-Kummissjoni. Fil-programm ta’ Stabbiltà tiegħu tal-2022, il-Gvern jistenna li l-bilanċ nominali se jonqos għal defiċit ta’ 0,7 % tal-PDG fl-2022 u għal 0,4 % fl-2023. It-tnaqqis fl-2022 jirrifletti prinċipalment nefqa ogħla fuq il-kumpens tal-impjegati, l-investimenti u l-benefiċċji soċjali, filwaqt li fuq in-naħa tad-dħul it-taxxi kurrenti fuq l-introjtu u l-ġid huma pproġettati li jonqsu. Skont il-Programm, il-proporzjon tad-dejn tal-gvern estiż mal-PDG huwa mistenni li jiżdied għal 25,4 % fl-2022, u li jiżdied għal 25,8 % fl-2023. Fuq il-bażi ta’ miżuri ta’ politika magħrufa fid-data tal-għeluq tat-tbassir, it-tbassir tar-rebbiegħa 2022 tal-Kummissjoni jipproġetta defiċit tal-gvern għall-2022 ta’ 0,1 % tal-PDG u surplus għall-2023 ta’ 0,1 %. It-tbassir tar-rebbiegħa 2022 tal-Kummissjoni jipproġetta proporzjon aktar baxx tad-dejn tal-gvern estiż mal-PDG ta’ 24,7 % fl-2022 u 25,1 % fl-2023.
            
            
               Fuq il-bażi tat-tbassir tar-rebbiegħa 2022 tal-Kummissjoni, it-tkabbir potenzjali tal-produzzjoni fuq terminu medju (medja ta’ 10 snin) huwa stmat għal 2,6 %. Madankollu, din l-istima ma tinkludix l-impatt tar-riformi li huma parti mill-Pjan ta’ Rkupru u Reżiljenza u jistgħu jagħtu spinta lit-tkabbir potenzjali tal-Lussemburgu.
            
            
               (14)Fl-2022, il-gvern neħħa gradwalment il-maġġoranza tal-miżuri meħuda b’rispons għall-kriżi tal-COVID-19, b’tali mod li l-miżuri temporanji ta’ appoġġ ta’ emerġenza huma pproġettati li jonqsu minn 0,7 % tal-PDG fl-2021 għal 0,1 % fl-2022. Id-defiċit tal-gvern huwa affettwat mill-miżuri adottati biex jikkumbattu l-impatt ekonomiku u soċjali taż-żieda fil-prezzijiet tal-enerġija, li fit-tbassir tar-rebbiegħa 2022 tal-Kummissjoni huma stmati għal 0,8 % tal-PDG fl-2022 u 0,2 % tal-PDG fl-2023
                  12
               . Dawn il-miżuri jikkonsistu prinċipalment fi kreditu tat-taxxa fuq l-enerġija, trasferimenti soċjali lil unitajiet domestiċi bi dħul baxx, tnaqqis fit-taxxi indiretti fuq il-konsum tal-enerġija, u sussidji fuq il-produzzjoni. Dawn il-miżuri tħabbru l-aktar bħala temporanji. Madankollu, f’każ li l-prezzijiet tal-enerġija jibqgħu għoljin ukoll fl-2023, xi wħud minn dawn il-miżuri jistgħu jitkomplew. Xi wħud minn dawn il-miżuri mhumiex immirati, b’mod partikolari t-tnaqqis ġenerali fid-dazji tas-sisa għall-fjuwil fl-2022. Id-defiċit tal-gvern huwa affettwat ukoll mill-ispejjeż biex tiġi offruta protezzjoni temporanja lill-persuni spostati mill-Ukrajna, li fit-tbassir tar-rebbiegħa 2022 tal-Kummissjoni huma pproġettati li jkunu 0,1 % u 0,2 % tal-PDG fl-2022 u fl-2023
                  13
               . 
            
            
               (15)Fit-18 ta’ Ġunju 2021, il-Kunsill irrakkomanda li fl-2022 il-Lussemburgu
                  14
                jkollu pożizzjoni fiskali ta’ appoġġ, inkluż mill-impuls ipprovdut mill-Faċilità għall-Irkupru u r-Reżiljenza, u jippreserva l-investiment iffinanzjat fil-livell nazzjonali. Huwa rrakkomanda wkoll li l-Lussemburgu jsegwi, meta l-kundizzjonijiet ekonomiċi jippermettu, politika fiskali mmirata lejn il-kisba ta’ pożizzjonijiet fiskali prudenti fuq terminu medju u l-iżgurar tas-sostenibbiltà fiskali fit-terminu medju, u fl-istess ħin, li jsaħħaħ l-investiment biex jagħti spinta lill-potenzjal tat-tkabbir.
            
            
               (16)Fl-2022, fuq il-bażi tat-tbassir tar-rebbiegħa 2022 tal-Kummissjoni u inkluża l-informazzjoni inkorporata fil-Programm ta’ Stabbiltà tal-Lussemburgu għall-2022, il-pożizzjoni fiskali hija pproġettata li tkun ta’ appoġġ għal -1,3 % tal-PDG kif irrakkomandat mill-Kunsill
                  15
               . Il-Lussemburgu qed jippjana li jipprovdi appoġġ kontinwu għall-irkupru billi jagħmel użu mill-Faċilità għall-Irkupru u r-Reżiljenza biex jiffinanzja investiment addizzjonali kif rakkomandat mill-Kunsill. Il-kontribut pożittiv għall-attività ekonomika tan-nefqa ffinanzjata mill-għotjiet tal-Faċilità għall-Irkupru u r-Reżiljenza u minn fondi oħra tal-UE huwa pproġettat li jibqa stabbli meta mqabbel mal-2021. L-investiment iffinanzjat nazzjonalment huwa pproġettat li jipprovdi kontribut espansjonarju ta’ 0,1 punt perċentwali għall-pożizzjoni fiskali fl-2022
                  16
               . Għalhekk, il-Lussemburgu qed jippjana li jippreserva l-investiment iffinanzjat nazzjonalment, kif irrakkomandat mill-Kunsill. Fl-istess waqt, it-tkabbir fin-nefqa kurrenti primarja ffinanzjata fuq livell nazzjonali (nett minn miżuri ġodda ta’ dħul) fl-2022 huwa pproġettat li jipprovdi kontribuzzjoni espansjonarja ta’ 1,2 punti perċentwali għall-pożizzjoni fiskali ġenerali. Din il-kontribuzzjoni espansjonarja sinifikanti tinkludi l-impatt addizzjonali tal-miżuri biex jiġi indirizzat l-impatt ekonomiku u soċjali taż-żieda fil-prezzijiet tal-enerġija (0,5 % tal-PDG) kif ukoll l-ispejjeż biex tiġi offruta protezzjoni temporanja lill-persuni spostati mill-Ukrajna (0,1 % tal-PDG), filwaqt li kumpens ogħla tal-impjegati u t-trasferimenti soċjali huma wkoll ipproġettati li jikkontribwixxu (0,3 % tal-PDG) għat-tkabbir fin-nefqa kurrenti netta. 
            
            
               (17)Fl-2023, il-pożizzjoni fiskali hija mbassra fit-tbassir tar-rebbiegħa 2022 tal-Kummissjoni għal + 0,5 % tal-PDG fuq suppożizzjoni ta’ ebda bidla fil-politika
                  17
               . Il-Lussemburgu huwa pproġettat li jkompli juża l-għotjiet mill-Faċilità għall-Irkupru u r-Reżiljenza fl-2023 biex jiffinanzja investiment addizzjonali b’appoġġ għall-irkupru. L-investiment iffinanzjat nazzjonalment huwa pproġettat li jipprovdi kontribut espansjonarju ta’ 0,1 tal-PDG għall-pożizzjoni fiskali fl-2023
                  18
               . Fl-istess waqt, it-tkabbir fin-nefqa kurrenti primarja ffinanzjata fuq livell nazzjonali (nett minn miżuri ġodda ta’ dħul) fl-2023 huwa pproġettat li jipprovdi kontribuzzjoni espansjonarja ta’ 0,5 punt perċentwali għall-pożizzjoni fiskali ġenerali. Dan jinkludi l-impatt mit-tneħħija gradwali tal-miżuri li jindirizzaw iż-żieda fil-prezzijiet tal-enerġija (0,3 % tal-PDG). 
            
            
               (18)Fil-Programm ta’ Stabbiltà tal-2022, id-defiċit tal-gvern estiż huwa mistenni li jonqos gradwalment għal 0,3 % tal-PDG fl-2024 u għal 0,2 % sal-2025. Il-bilanċ tal-gvern estiż huwa għalhekk ippjanat li jibqa’ taħt it-3 % tal-PDG matul il-perjodu tal-programm. Dawn il-proġezzjonijiet jassumu dħul kemxejn ogħla u nefqa stabbli bħala perċentwal tal-PDG. Skont il-Programm, il-proporzjon tad-dejn tal-gvern estiż mal-PDG huwa mistenni li jiżdied sal-2025, speċifikament b’żieda għal 26,2 % fl-2024, u stabbilizzazzjoni ta’ 26,2 % fl-2025. Fuq il-bażi tal-analiżi tal-Kummissjoni, ir-riskji għas-sostenibbiltà tad-dejn jidhru baxxi fuq terminu medju.
            
            
               (19)Il-kriżi tal-COVID-19 kellha impatt iżgħar fuq il-finanzi tal-gvern milli fi Stati Membri oħra, u l-indikaturi rilevanti huma mistennija li jitjiebu fl-2022. Madankollu, l-impatt tax-xejriet demografiċi fuq l-infiq tal-gvern se jintensifika matul id-deċennji li ġejjin. B’mod partikolari, dan huwa minħabba li l-għadd ta’ pensjonanti għal kull ħaddiem huwa mistenni li jiżdied b’mod kostanti minħabba l-popolazzjoni li qed tixjieħ u t-tnaqqis fil-flussi migratorji netti. F’xenarju ta’ “ebda bidla fil-politika”, il-Lussemburgu se jiffaċċja waħda mill-akbar żidiet fl-infiq fil-pensjonijiet tal-UE, bħala sehem tal-PDG sal-2070. Dan iwassal għal infiq fil-pensjonijiet ta’ madwar 18 % tal-PDG (meta mqabbel ma’ 9 % fl-2019), fost l-ogħla fl-UE. Dan se jikkawża żieda sinifikanti fid-dejn tal-gvern, li tpoġġi s-sostenibbiltà tal-finanzi tal-gvern f’riskju. Iż-żieda fl-età effettiva tal-irtirar ikollha l-aktar impatt makroekonomiku ta’ benefiċċju, peress li dan il-fattur għandu l-akbar potenzjal li jnaqqas l-infiq fuq il-pensjonijiet. Min-naħa l-oħra, rata ogħla ta’ ħaddiema akbar fl-età fl-impjieg tappoġġa wkoll it-tkabbir ekonomiku. Il-pjan għall-irkupru u r-reżiljenza ma jindirizzax is-sostenibbiltà fit-tul tas-sistema tal-pensjonijiet, u lanqas l-effetti negattivi tal-iskemi ta’ rtirar bikri u l-inċentivi finanzjarji għall-ħruġ bikri mis-suq tax-xogħol, li jispjega r-rata baxxa ta’ impjieg ta’ ħaddiema akbar fl-età. Bidu bikri bir-riformi li għandhom l-għan li jillimitaw l-iskemi ta’ rtirar bikri u t-trasferiment tal-preferenzi tal-ħaddiema akbar fl-età biex jibqgħu fl-impjieg għal aktar żmien jippermetti implimentazzjoni gradwali, li żżid il-ġustizzja interġenerazzjonali.
            
            
               (20)Il-ġlieda kontra l-ippjanar aggressiv tat-taxxa fl-UE hija essenzjali biex: (i) tiġi evitata d-distorsjoni tal-kompetizzjoni bejn id-ditti; (ii) jiġi iżgurat trattament ġust tal-kontribwenti; u (iii) jiġu ssalvagwardjati l-finanzi tal-gvern. Il-Lussemburgu huwa ekonomija żgħira u miftuħa, b’settur finanzjarju integrat kbir, li fil-biċċa l-kbira jispjega l-eżistenza ta’ flussi finanzjarji kbar. Madankollu, dawn il-flussi finanzjarji kbar jirriflettu wkoll il-preżenza kbira fil-pajjiż ta’ kumpaniji kkontrollati minn barra l-pajjiż, li huma involuti f’attivitajiet intragrupp ta’ finanzjament u tat-teżor. Punt partikolari ta’ tħassib huwa n-nuqqas ta’ taxxi minn ras il-għajn – jew miżuri ekwivalenti fuq pagamenti ta’ imgħax u royalties lil ġuriżdizzjonijiet b’taxxa baxxa jew żero lil hinn minn dawk il-pajjiżi inklużi fil-lista tal-UE ta’ ġuriżdizzjonijiet li ma jikkooperawx
                  19
               . Il-pagamenti ’l barra ta’ mgħax u royalties minn kumpaniji bbażati fil-Lussemburgu għal ġuriżdizzjonijiet mhux tal-UE jistgħu jkunu soġġetti għal ftit tassazzjoni jew l-ebda tassazzjoni jekk dawn il-pagamenti ma jiġux intaxxati jew intaxxati f’livell baxx fil-ġuriżdizzjoni riċeventi. Il-Lussemburgu ħa xi passi biex jiġġieled l-ippjanar aggressiv tat-taxxa. Madankollu, sa issa, il-miżuri kienu limitati u insuffiċjenti biex jindirizzaw il-kwistjoni ta’ pagament ’il barra fis-sistema tat-taxxa, li jistgħu jintużaw mill-kumpaniji multinazzjonali biex jinvolvu ruħhom fi ppjanar aggressiv tat-taxxa.
            
            
               (21)F’konformità mal-Artikolu 19(3)(b) u l-kriterju 2.2 tal-Anness V tar-Regolament (UE) 2021/241, il-pjan għall-irkupru u r-reżiljenza jinkludi sett estensiv ta’ riformi u investimenti li jsaħħu lil xulxin li għandhom jiġu implimentati sal-2026. Dawn jgħinu biex jiġu indirizzati l-isfidi ekonomiċi u soċjali kollha jew subsett sinifikanti minnhom deskritti fir-rakkomandazzjonijiet speċifiċi għall-pajjiż indirizzati lil-Lussemburgu mill-Kunsill fis-Semestru Ewropew fl-2019 u l-2020, flimkien ma’ kwalunkwe rakkomandazzjoni speċifika għall-pajjiż maħruġa sad-data tal-adozzjoni ta’ pjan. B’mod partikolari, dawn l-isfidi huma relatati mar-reżiljenza tas-sistema tas-saħħa, l-inklużjoni fis-suq tax-xogħol u l-investiment fit-tranżizzjoni ekoloġika u diġitali, kif ukoll in-nuqqas ta’ akkomodazzjoni affordabbli u r-reżiljenza istituzzjonali tal-qafas kontra l-ħasil tal-flus. Il-pjan jinkludi miżuri biex tiżdied il-provvista pubblika ta’ akkomodazzjoni affordabbli. Il-pjan jinkludi wkoll investimenti fil-ġenerazzjoni tal-enerġija rinnovabbli u fit-trasport sostenibbli, li jgħinu biex l-ekonomija tiġi dekarbonizzata progressivament. Is-servizzi pubbliċi diġitali u proġett pubbliku kbir ta’ riċerka u innovazzjoni fit-teknoloġiji tal-komunikazzjoni kwantistika jinkoraġġixxu l-investiment fin-negozju u jagħtu spinta lit-tkabbir tal-produttività fuq terminu medju. Dwar il-ġlieda kontra l-ħasil tal-flus u l-finanzjament tat-terroriżmu, il-pjan jinkludi taħlita ta’ miżuri biex tittejjeb it-trasparenza u jissaħħaħ il-qafas għas-sorveljanza tal-fornituri tas-servizzi finanzjarji. L-istrateġija tal-ħiliet u l-programmi ta’ taħriġ stabbiliti fil-pjan, inkluża mira ddedikata għall-ħaddiema akbar fl-età, għandhom jgħinu biex titjieb l-inklużjoni fis-suq tax-xogħol.
            
            
               (22)L-implimentazzjoni tal-pjan għall-irkupru u r-reżiljenza tal-Lussemburgu hija mistennija li tikkontribwixxi biex isir aktar progress fit-tranżizzjoni ekoloġika u diġitali. Il-miżuri li jappoġġaw l-objettivi klimatiċi fil-Lussemburgu jammontaw għal 61 % tal-allokazzjoni totali tal-pjan, filwaqt li l-miżuri li jappoġġaw l-objettivi diġitali jammontaw għal 32 % tal-allokazzjoni totali tal-pjan. L-implimentazzjoni sħiħa tal-pjan għall-irkupru u r-reżiljenza, f’konformità mal-istadji importanti u l-miri rilevanti, se tgħin lil-Lussemburgu jirkupra malajr mill-konsegwenzi tal-kriżi tal-COVID-19, filwaqt li ssaħħaħ ir-reżiljenza tiegħu. L-involviment sistematiku tas-sħab soċjali u ta’ partijiet ikkonċernati rilevanti oħra jibqa’ importanti għall-implimentazzjoni b’suċċess tal-pjan għall-irkupru u r-reżiljenza, kif ukoll ta’ politiki ekonomiċi u tal-impjiegi oħra li jmorru lil hinn mill-pjan, biex tiġi żgurata sjieda wiesgħa tal-aġenda ta’ politika ġenerali.
            
            
               (23)Il-Lussemburgu għadu ma ppreżentax il-Ftehim ta’ Sħubija u d-dokumenti l-oħra ta’ programmazzjoni tal-politika ta’ koeżjoni
                  20
               . F’konformità mar-Regolament (UE) 2021/1060 tal-Parlament Ewropew u tal-Kunsill tal-24 ta’ Ġunju 2021, il-Lussemburgu għandu jqis ir-rakkomandazzjonijiet speċifiċi għall-pajjiż rilevanti fl-ipprogrammar tal-fondi tal-politika ta’ koeżjoni 2021-2027. Dan huwa prerekwiżit għat-titjib tal-effettività u l-massimizzazzjoni tal-valur miżjud tal-appoġġ finanzjarju li għandu jiġi riċevut mill-fondi tal-politika ta’ koeżjoni, filwaqt li jiġu promossi l-koordinazzjoni, il-komplementarjetà u l-koerenza bejn dawn il-fondi u strumenti u fondi oħra tal-Unjoni. L-implimentazzjoni b’suċċess tal-Faċilità għall-Irkupru u r-Reżiljenza u l-programmi tal-politika ta’ koeżjoni tiddependi wkoll mit-tneħħija ta’ ostakli għall-investiment biex tiġi appoġġata t-tranżizzjoni ekoloġika u diġitali u l-iżvilupp territorjali bbilanċjat.
            
            
               (24)Lil hinn mill-isfidi ekonomiċi u soċjali indirizzati mill-pjan għall-irkupru u r-reżiljenza, il-Lussemburgu qed jiffaċċja għadd ta’ sfidi addizzjonali, b’mod partikolari relatati mal-inugwaljanza dejjem akbar fis-sistema edukattiva. Is-sistema edukattiva tal-Lussemburgu hija kkaratterizzata mill-użu ta’ tliet lingwi (il-Lussemburgu, il-Ġermaniż u l-Franċiż), kif ukoll minn għadd kbir ta’ studenti minn sfondi soċjoekonomiċi u lingwistiċi differenti. Ir-riżultati tat-testijiet internazzjonali jissuġġerixxu li l-ħiliet bażiċi tal-istudenti huma aktar baxxi mill-medja tal-UE u huma marbuta b’mod qawwi mal-isfondi soċjoekonomiċi u lingwistiċi tal-istudenti. Fl-istħarriġ tal-2018 tal-Programm għall-Valutazzjoni Internazzjonali tal-Istudenti mwettaq mill-Organizzazzjoni għall-Kooperazzjoni u l-Iżvilupp Ekonomiċi, il-Lussemburgu rreġistra waħda mill-akbar differenzi fil-punteġġ tal-UE fil-qari bejn l-istudenti vantaġġati u dawk żvantaġġati. L-inugwaljanzi huma amplifikati bl-edukazzjoni multilingwi u l-mod kif l-istudenti jiġu sseparati f’mogħdijiet tal-iskola differenti fi stadju bikri. Is-sistema edukattiva ma tipprovdix lill-istudenti kollha b’biżżejjed ħiliet multilingwi u bażiċi biex jissodisfaw il-ħtiġijiet tas-suq tax-xogħol tal-pajjiż. L-appoġġ individwalizzat għall-istudenti jgħin biex jinkiseb il-potenzjal sħiħ tal-iżvilupp u l-inklużjoni ġenerali tal-istudenti kollha. F’konformità mal-konklużjonijiet tal-osservatorju nazzjonali tal-kwalità tal-iskola tal-2020, hemm lok biex tittejjeb il-governanza tas-sistema edukattiva, jiġu żviluppati aktar l-għodod ta’ evalwazzjoni u l-objettivi li jistgħu jitkejlu li jippromwovu l-kwalità u l-ugwaljanza tal-opportunitajiet kemm fuq in-naħa formali kif ukoll fuq dik mhux formali tas-sistema edukattiva.
            
         
         
            
               (25)Bi tweġiba għall-mandat tal-Kapijiet ta’ Stat jew ta’ Gvern tal-UE stabbilit fid-Dikjarazzjoni ta’ Versailles, il-pjan REPowerEU għandu l-għan li jelimina d-dipendenza tal-Unjoni Ewropea fuq l-importazzjonijiet tal-fjuwils fossili mir-Russja malajr kemm jista’ jkun. Għal dan il-għan, l-aktar proġetti, investimenti u riformi xierqa fil-livell nazzjonali, reġjonali u tal-UE qed jiġu identifikati fi djalogu mal-Istati Membri. Dawn il-miżuri għandhom l-għan li jnaqqsu d-dipendenza ġenerali fuq il-fjuwils fossili u jċaqalqu l-importazzjonijiet tal-fjuwils fossili lil hinn mir-Russja. 
            
            
               (26)Is-sistema tal-enerġija tal-Lussemburgu hija kkaratterizzata minn dipendenza għolja fuq l-importazzjoni u d-dipendenza fuq il-fjuwils fossili. Skont id-data tal-2020, il-Lussemburgu huwa l-akbar importatur nett tal-enerġija tal-UE meta mqabbel mad-daqs tal-popolazzjoni. Huwa kważi kompletament dipendenti fuq l-importazzjonijiet tal-enerġija primarja, b’rata ta’ dipendenza ta’ 92,5 %. Bil-bosta s-sorsi dominanti tal-enerġija huma ż-żejt u l-gass; iż-żejt jirrappreżenta 68,5 % tal-konsum tal-enerġija, u l-gass 17,8 %. Il-Lussemburgu ma jimporta l-ebda żejt mir-Russja, filwaqt li l-medja tal-UE hija ta’ 26 % tal-importazzjonijiet taż-żejt grezz. Madankollu, ir-Russja għadha sors relattivament importanti ta’ importazzjonijiet tal-gass billi tipprovdi 27 % tal-importazzjonijiet tal-gass naturali tal-Lussemburgu għalkemm dan huwa taħt il-medja tal-UE ta’ 44 %
                  21
               . Il-Lussemburgu integra l-grilja tal-gass tiegħu ma’ dik tal-Belġju, fi pjattaforma waħda. Filwaqt li ma hemm l-ebda konġestjoni maġġuri fuq terminu qasir, se jkun meħtieġ aktar investiment biex jakkumpanja t-tranżizzjoni lejn l-enerġija rinnovabbli, b’mod partikolari f’termini ta’ tisħiħ u titjib tal-grilja. Id-domanda għall-gass industrijali kienet baxxa f’dawn l-aħħar snin u d-domanda għall-gass tas-settur kummerċjali kibret b’mod moderat. It-tkabbir ewlieni fil-konsum tal-gass ġie minn żieda fil-konsum tas-settur residenzjali. Il-Lussemburgu jrid jindirizza l-isfida ta’ provvista insuffiċjenti ta’ akkomodazzjoni filwaqt li jilħaq il-miri tiegħu dwar l-enerġija u l-klima. Hemm ukoll il-ħtieġa li jiġi rinnovat l-istokk tal-bini eżistenti. B’20,8 % tal-potenzjal totali tal-iffrankar tal-enerġija (f’termini ta’ GWh), is-settur tal-bini residenzjali u tar-rinnovazzjoni jirrappreżenta t-tieni l-akbar sors ta’ potenzjal kumulattiv għall-iffrankar tal-enerġija sal-2030. Il-Lussemburgu żied is-sehem tiegħu tal-enerġija rinnovabbli minn 5 % fl-2015 għal 12 % fl-2020. Madankollu, għadu wieħed mill-Istati Membri bl-inqas sehem. Il-Lussemburgu jeħtieġ azzjoni qawwija biex jilħaq il-miri tal-enerġija tiegħu għall-2030 li tikseb 25 % tal-enerġija minn sorsi rinnovabbli u tnaqqas il-konsum finali tal-enerġija b’40 % sa 44 % meta mqabbel mal-2007. Il-muniċipalitajiet se jkollhom rwol ewlieni f’dan ir-rigward. Il-konġestjoni tat-traffiku fit-toroq hija ta’ piż fuq l-ekonomija u fuq is-sostenibbiltà ambjentali, filwaqt li t-trasport jammonta għal sehem sinifikanti tal-konsum taż-żejt u għal 59 % tal-emissjonijiet totali ta’ gassijiet serra, li jitqabbel ma’ medja tal-UE ta’ 24 % fl-2019. Miżuri mmirati lejn trasport aktar effiċjenti u sostenibbli jistgħu għalhekk jgħinu sostanzjalment biex titnaqqas id-dipendenza fuq iż-żejt. Dan huwa rifless fl-NECP tal-Lussemburgu, li jimmira għal 40 % tal-vetturi elettriċi u rikarikabbli għall-2030. Il-Lussemburgu stabbilixxa għalih innifsu l-mira li jsir newtrali għall-klima sal-2050. Żiediet ulterjuri fl-ambizzjoni għat-tnaqqis tal-emissjonijiet tal-gassijiet serra u ż-żieda tal-enerġija rinnovabbli u l-effiċjenza enerġetika se jkunu meħtieġa biex il-Lussemburgu jkun konformi mal-objettivi “Lesti għall-mira ta’ 55 %”.
            
            
               (27)Filwaqt li l-aċċellerazzjoni tat-tranżizzjoni lejn in-newtralità klimatika u lil hinn mill-fjuwils fossili se toħloq spejjeż ta’ ristrutturar sinifikanti f’diversi setturi, il-Lussemburgu jista’ jagħmel użu mill-Mekkaniżmu ta’ Tranżizzjoni Ġusta fil-kuntest tal-politika ta’ koeżjoni biex ittaffi l-impatt soċjoekonomiku tat-tranżizzjoni. Barra minn hekk, il-Lussemburgu jista’ jagħmel użu mill-Fond Soċjali Ewropew Plus biex itejjeb l-opportunitajiet ta’ impjieg u jsaħħaħ il-koeżjoni soċjali. 
            
            
               (28)Fid-dawl tal-valutazzjoni tal-Kummissjoni, il-Kunsill eżamina l-Programm ta’ Stabbiltà tal-2022 u l-opinjoni tiegħu
                  22
                hija riflessa fir-Rakkomandazzjoni (1) hawn taħt. 
            
            
               (29)Fid-dawl tal-interkonnessjonijiet mill-qrib bejn l-ekonomiji tal-Istati Membri taż-Żona tal-Euro u l-kontribuzzjoni kollettiva tagħhom għall-funzjonament tal-Unjoni Ekonomika u Monetarja, il-Kunsill irrakkomanda li l-Istati Membri taż-Żona tal-Euro jieħdu azzjoni, inkluż permezz tal-pjanijiet tagħhom għall-irkupru u r-reżiljenza, biex jimplimentaw ir-rakkomandazzjoni dwar il-politika ekonomika taż-Żona tal-Euro. Għal-Lussemburgu dan huwa rifless b’mod partikolari fir-Rakkomandazzjonijiet 1, 2 u 3 hawn taħt.
            
            
               B’DAN JIRRAKKOMANDA  li l-Lussemburgu jieħu azzjoni fl-2022 u l-2023 biex: 
            
            
               1.Fl-2023, jiġi żgurat li t-tkabbir tan-nefqa kurrenti ffinanzjata nazzjonalment ikun konformi ma’ pożizzjoni politika ġeneralment newtrali, filwaqt li jitqies l-appoġġ temporanju u mmirat kontinwu għall-unitajiet domestiċi u d-ditti l-aktar vulnerabbli għaż-żidiet fil-prezzijiet tal-enerġija u għan-nies li jaħarbu mill-Ukrajna. Ikun lest li jaġġusta l-infiq attwali għas-sitwazzjoni li qed tevolvi. Jespandi l-investiment pubbliku għat-tranżizzjoni ekoloġika u diġitali u għas-sigurtà tal-enerġija, inkluż billi jagħmel użu mill-RRF, RePowerEU u fondi oħra tal-UE. Għall-perjodu ta’ wara l-2023, isegwi politika fiskali mmirata lejn il-kisba ta’ pożizzjonijiet fiskali prudenti fuq terminu medju. Itejjeb is-sostenibbiltà fit-tul tas-sistema tal-pensjonijiet, b’mod partikolari billi jillimita l-irtirar kmieni u billi jżid ir-rata ta’ impjieg ta’ ħaddiema akbar fl-età. Jieħu azzjoni biex jindirizza b’mod effettiv l-ippjanar aggressiv tat-taxxa, inkluż billi jiżgura tassazzjoni suffiċjenti ta’ pagamenti ’l barra ta’ mgħax u royalties għal ġuriżdizzjonijiet b’taxxa żero u baxxa. 
            
            
               2.Jipproċedi bl-implimentazzjoni tal-pjan għall-irkupru u r-reżiljenza tiegħu, f’konformità mal-istadji importanti u l-miri inklużi fid-Deċiżjoni ta’ Implimentazzjoni tal-Kunsill tat-13 ta’ Lulju 2021. Jippreżenta d-dokumenti ta’ programmazzjoni tal-politika ta’ koeżjoni 2021-2027 bil-ħsieb li jiffinalizza n-negozjati tagħhom mal-Kummissjoni u sussegwentement jibda l-implimentazzjoni tagħhom.
            
            
               3.Inaqqas l-impatt tal-inugwaljanzi fuq il-prestazzjoni tal-istudenti u jippromwovi opportunitajiet indaqs għall-istudenti kollha fis-sistema edukattiva.
            
            
               4.Inaqqas id-dipendenza ġenerali fuq il-fjuwils fossili billi jaċċellera l-użu ta’ sorsi ta’ enerġija rinnovabbli, il-kapaċità ta’ trażmissjoni tal-elettriku, u l-investiment fl-effiċjenza enerġetika kemm fis-settur residenzjali kif ukoll f’dak mhux residenzjali. Jappoġġa lill-muniċipalitajiet fl-iżvilupp ta’ pjanijiet lokali dettaljati għall-użu tal-enerġija rinnovabbli, inklużi l-enerġija mir-riħ u l-fotovoltajċi, u għas-sistemi tat-tisħin u t-tkessiħ distrettwali. Jippromwovi aktar l-elettrifikazzjoni tat-trasport u jinvesti fin-networks u l-infrastrutturi tat-trasport pubbliku.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 209, 2.8.1997, p. 1.
               
               
                  
                     (2)
                  
                        Ir-Regolament (UE) 2021/241 tal-Parlament Ewropew u tal-Kunsill tat-12 ta’ Frar 2021 li jistabbilixxi l-Faċilità għall-Irkupru u r-Reżiljenza (ĠU L 57, 18.2.2021, p. 17).
               
               
                  
                     (3)
                  
                        Ir-Regolament (UE) Nru 1176/2011 tal-Parlament Ewropew u tal-Kunsill tas-16 ta' Novembru 2011 dwar il-prevenzjoni u l-korrezzjoni ta' żbilanċi makroekonomiċi ĠU L 306, 23.11.2011, p. 25.
               
               
                  
                     (4)
                  
                        Id-Deċiżjoni ta’ Implimentazzjoni tal-Kunsill (UE) 2022/382 tal-4 ta’ Marzu 2022 li tistabbilixxi l-eżistenza ta' influss bil-massa ta' persuni spostati mill-Ukrajna fis-sens tal-Artikolu 5 tad-Direttiva 2001/55/KE, u li għandha l-effett li tintroduċi protezzjoni temporanja, ĠU L 71, 4.3.2022, p. 1 
               
               
                  
                     (5)
                  
                        Komunikazzjoni tal-Kummissjoni lill-Kunsill dwar l-attivazzjoni tal-klawżola liberatorja ġenerali tal- 
                     Patt ta’ Stabbiltà u Tkabbir, Brussell, 20.3.2020, COM(2020) 123 final.
               
               
                  
                     (6)
                  
                        Il-Komunikazzjoni tal-Kummissjoni lill-Kunsill Sena mit-tifqigħa tal-COVID-19: rispons tal-politika fiskali, Brussell, 3.3.2021, COM(2021) 105 final.
               
               
                  
                     (7)
                  
                        L-istimi dwar il-pożizzjoni fiskali u l-komponenti tagħha f’din ir-rakkomandazzjoni huma stimi tal-Kummissjoni bbażati fuq is-suppożizzjonijiet sottostanti għat-tbassir tar-rebbiegħa 2022 tal-Kummissjoni. L-istimi tal-Kummissjoni ta’ tkabbir potenzjali fuq terminu medju ma jinkludux l-impatt pożittiv tar-riformi li huma parti mill-Pjan ta’ Rkupru u Reżiljenza u li jistgħu jagħtu spinta lit-tkabbir potenzjali. 
               
               
                  
                     (8)
                  
                        Mhux iffinanzjati minn għotjiet mill-Faċilità għall-Irkupru u r-Reżiljenza u fondi oħra tal-UE.
               
               
                  
                     (9)
                  
                        Komunikazzjoni tal-Kummissjoni lill-Kunsill: Gwida tal-politika fiskali għall-2023, Brussell, 2.3.2022, COM(2022) 85 final.
               
               
                  
                     (10)
                  
                        Id-Deċiżjoni ta’ Implimentazzjoni tal-Kunsill tat-13 ta’ Lulju 2021 dwar l-approvazzjoni tal-valutazzjoni tal-pjan għall-irkupru u r-reżiljenza għal-Lussemburgu (ST 10155/2021;
               
               
                  
                     (11)
                  
                        SWD(2022) 618 final.
               
               
                  
                     (12)
                  
                        Iċ-ċifri jirrappreżentaw il-livell tal-ispejjeż baġitarji annwali ta’ dawk il-miżuri meħuda mill-ħarifa 2021, inkluż id-dħul u n-nefqa kurrenti kif ukoll – fejn rilevanti – il-miżuri tan-nefqa kapitali.
               
               
                  
                     (13)
                  
                        L-għadd totali ta’ persuni spostati mill-Ukrajna lejn l-UE huwa preżunt li gradwalment jilħaq is-sitt miljuni sa tmiem l-2022, u d-distribuzzjoni ġeografika tagħhom hija stmata fuq il-bażi tad-daqs tad-dijaspora eżistenti, il-popolazzjoni relattiva tal-Istat Membru riċeventi, u d-distribuzzjoni reali ta’ persuni spostati mill-Ukrajna madwar l-UE minn Marzu 2022. Għall-ispejjeż baġitarji għal kull persuna, l-istimi huma bbażati fuq il-mudell ta’ mikrosimulazzjoni tal-Euromod taċ-Ċentru Konġunt tar-Riċerka tal-Kummissjoni, filwaqt li jitqiesu kemm it-trasferimenti ta’ flus kontanti li n-nies jistgħu jkunu eliġibbli għalihom kif ukoll il-benefiċċji in natura bħall-edukazzjoni u l-kura tas-saħħa.
               
               
                  
                     (14)
                  
                        Ir-Rakkomandazzjoni tal-Kunsill tat-18 ta’ Ġunju 2021 li tagħti opinjoni tal-Kunsill dwar il-Programm ta’ Stabbiltà tal-Lussemburgu tal-2021, ĠU C 304, 29.7.2021, p. 73.
               
               
                  
                     (15)
                  
                        Sinjal negattiv (pożittiv) tal-indikatur jikkorrispondi għal eċċess (nuqqas) ta’ tkabbir fin-nefqa primarja meta mqabbel mat-tkabbir ekonomiku fuq terminu medju, li jindika politika fiskali espansjonarja (kontrazzjonarja).
               
               
                  
                     (16)
                  
                        Nefqa kapitali oħra ffinanzjata nazzjonalment hija pproġettata li tipprovdi kontribuzzjoni restrittiva ta’ 0,1 punt perċentwali tal-PDG.
               
               
                  
                     (17)
                  
                        Sinjal negattiv (pożittiv) tal-indikatur jikkorrispondi għal eċċess (nuqqas) ta’ tkabbir fin-nefqa primarja meta mqabbel mat-tkabbir ekonomiku fuq terminu medju, li jindika politika fiskali espansjonarja (kontrazzjonarja).
               
               
                  
                     (18)
                  
                        Nefqa kapitali oħra ffinanzjata nazzjonalment hija pproġettata li tipprovdi kontribuzzjoni restrittiva ta’ 0,2 punt perċentwali tal-PDG.
               
               
                  
                     (19)
                  
                        Il-Konklużjonijiet tal-Kunsill tal-24 ta’ Frar 2022 dwar il-lista riveduta tal-UE ta’ ġuriżdizzjonijiet li ma jikkooperawx għal finijiet ta’ taxxa, ĠU C 103,/01, 3.2.2022, p. 1.
               
               
                  
                     (20)
                  
                        Ir-Regolament (UE) 2021/1060 tal-Parlament Ewropew u tal-Kunsill tal-24 ta’ Ġunju 2021 li jistipula dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew Plus, il-Fond ta’ Koeżjoni, il-Fond għal Tranżizzjoni Ġusta u l-Fond Ewropew għall-Affarijiet Marittimi, is-Sajd u l-Akkwakultura u r-regoli finanzjarji għalihom u għall-Fond għall-Ażil, il-Migrazzjoni u l-Integrazzjoni, il-Fond għas-Sigurtà Interna u l-Istrument għall-Appoġġ Finanzjarju għall-Ġestjoni tal-Fruntieri u l-Politika dwar il-Viżi. ĠU L 231, 30.6.2021, p. 159.
               
               
                  
                     (21)
                  
                        Eurostat (2020), is-sehem tal-importazzjonijiet Russi fuq l-importazzjonijiet totali ta’ gass naturali u gass grezz rispettivament. Għall-medja tal-UE-27, l-importazzjonijiet totali huma bbażati fuq importazzjonijiet barra l-UE-27. Għal-Lussemburgu, l-importazzjonijiet totali jinkludu l-kummerċ intra-UE.
               
               
                  
                     (22)
                  
                        Skont l-Artikolu 5(2) tar-Regolament tal-Kunsill (KE) Nru 1466/97.